**Ny løsning på vej til styring af afgoldning**

***Landets malkekøer risikerer ubehag og infektioner, hvis ikke landmænd benytter den rigtige afgoldningsmetode. Ceva Animal Health lancerer snart en løsning, der vil gavne både køer og landmænd.***

Der findes rigtig mange måder at afgolde køer i danske besætninger. For at undgå problemer med yversundheden anbefales at trappe dagsydelsen ned under 15 kg på afgoldningstidspunktet. Men det kræver ihærdige krumspring fra landmandens side, og ofte belaster det køerne unødigt, at skulle tvinges til en reduceret ydelse ved optagelse af mindre energi (foder) eller en forlængelse af tiden mellem malkningerne.

*- Hvilke konsekvenser denne procedure har for koens stofskifte efter kælvning, ved vi endnu ikke med sikkerhed.* *Vi ved, at ændringer i foderration og management påvirker køerne negativt, og som regel anbefaler vi, at sådanne ændringer skal ske gradvist over længere tid. Men i dette konkrete tilfælde, vil en langsom proces være ledsaget af en nedgang i koens mælkeproduktion i slutningen af laktationen, mens den også er arbejdskrævende for landmanden*, siger kvægfagdyrlæge Kaspar Krogh fra Ceva Animal Health A/S.

I nedtrapningsfasen oplever mange køer sult-tilstand, som meget hurtigt resulterer i et ændret stofskifte, hvor køerne tærer på kropsreserverne. På den anden side kan en brat afgoldning medføre smerter og mælkeløb på grund af overfyldning af yveret. Ceva Animal Health arbejder netop nu på en løsning, der fremadrettet vil muliggøre brat afgoldning, uden at malkekøerne oplever ubehag eller forøget risiko for yverinfektion ved afgoldningen.

– Den *løsning vi arbejder med, sigter på at gøre afgoldningen simplere og bedre for den enkelte landmand og besætningens malkekøer. I øjeblikket er der i Danmark nok lige så mange afgoldningsmetoder, som der er landmænd, fordi ingen endnu har fundet frem til den helt rigtige løsning. Vores håb er, at kunne levere en løsning, så koens velfærd forbedres, samtidigt med at yversundheden fastholdes og produktiviteten øges*, siger Kaspar Krogh, der også er teknisk chef hos Ceva Animal Health i Skandinavien.

 **Goldperioden bør betragtes som en genopbygningsperiode**

Mange landmænd betragter goldperioden som afslutningen på den igangværende laktation. Kaspar Krogh mener modsat, at man i stedet bør betragte indgangen til goldperioden som begyndelsen på den næste laktation, da en optimal goldperiode øger produktionen hos koen i den efterfølgende laktation, mens perioden også har betydning for koens sundhed og velfærd.

– *Goldperiodens betydning for forekomsten af yverbetændelse har været studeret i mange år. Et stort forskningsprojekt fra England er tidligere kommet frem til, at mere end 50 procent af alle mastitis-tilfælde bliver etableret i goldperioden, selvom de først viser sig med kliniske symptomer efter kælvning. Dermed er det altså vigtigt, at man benytter sig af en simpel og robust afgoldningsprocedure, der ikke har negative konsekvenser for koens sundhed og velfærd, men som ideelt samtidigt har en positiv betydning for rentabiliteten for den enkelte landmand. Det er skabelonen til sådan en procedure, vi arbejder stenhårdt for at kunne levere*, understreger Kaspar Krogh.

Ceva Animal Health regner med at præsentere løsningen til foråret.

***Ceva Animal Health A/S*** *er den danske afdeling af et fransk medicinalfirma, der hedder Ceva Sante Animale. Firmaet har til huse i Vejle. Ceva leverer lægemidler, vacciner og frihandelsvarer til alle dyrearter, som hovedsageligt produceres på egne fabrikker i EU.*